මොණරාගල ප්‍රදේශයේ වෙසෙන නිශානි දෙදරු මවක වන අතර, නිශානිගේ සැමියා වන කපිල මොණරාගල නගරයට ආසන්න ප්‍රදේශයක එක්තරා ආයතනයක ලිපිකරුවෙකු වශයෙන් සේවය කරයි. ඔවුන්ගේ වැඩිමල් පුතා පස්වන වසරේ ඉගෙනුම ලබන අතර, දෙවන දියණිය තුන්වන වසරේ ඉගෙනුම ලබන්නීය.  යුතුකම් සියල්ලම හොඳින් ඉටුකළ ද නිශානි සෑම මොහොතක් පාසාම සිටියේ කනස්සල්ලෙනි. එහෙත් ඇය කිසිවිටෙක එය සැමියාටවත් දරුවන්ටවත් දැනෙන්නට ඉඩහැරියේ නැත. නිශානි, කපිල සමඟ විවාහ වූයේ දෙමාපියන්ගේ විරුද්ධතාව මධ්‍යයේය. ඒ නිසා ඔවුන් දෙදෙනා ගෙවල්වලින් පැනගොස් විවාහ වී ජීවත් වන්නට තීරණය කළෝ ය. අනතුරුව ඔවුහු මොණරාගල ප්‍රදේශයේ නිවසක් කුලියට ගෙන පදිංචි වූහ. වසර හයක කාලයක් ගෙවී ගිය ද ඔවුන්ගේ මාපියන් බැලීමට කිසිදිනක යාමට ඔවුන් සිතුවේ නැත. ඉතාමත් සමඟියෙන් යුතුව ජීවත් වූ ඔවුන්ට දරුවන් ලැබී උස්මහත් වෙද්දී ආර්ථික අඟ හිඟකම් ඇතිවුණ ද කෙදිනකවත් ආරවුලක් හෝ බහින්බස්වීමක් ඇති වූයේ නැත.
ඔවුන් විවාහ වී කොපමණ කාලයක් ගත වී ඇත්ද?
වසර හයක කාලයක්